2 dood, 9 beseer tydens skietery in VSA-bioskoopJohn Russell Houser (Foto verskaf deur die Lafayette-polisie via AP) Twee persone is dood en nege beseer nadat ŉ man op fliekgangers by die Grand Theater in Lafayette, Louisiana in Amerika losgebrand het. John Russell Houser (59) het Donderdagaand om 19:00 (plaaslike tyd) saam met ongeveer 100 persone die fliek, “Trainwreck” sit en kyk toe hy opgestaan en twee persone voor hom doodgeskiet. Hy het omgedraai en nog minstens 13 skote gevuur op ander fliekgangers, berig plaaslike media. Polisiebeamptes van Louisiana het gesê Houser se vrou het ŉ paar jaar gelede vuurwapens uit hul huis verwyder weens haar man se geestelike toestand, berig ABC13. Hy het glo saam met die skare probeer vlug, maar die polisie was bykans onmiddellik op die toneel en hy is in die bioskoop teruggedwing voordat hy homself in die kop geskiet het. Die polisie het verskeie pruike en brille in sy hotelkamer gevind. Houser het die bioskoop glo ŉ paar keer besoek voor hy uiteindelik op fliekgangers losgebrand het.